[pic] | COMISIA COMUNITĂŢILOR EUROPENE |

Bruxelles, 10.3.2009

COM(2009) 99 final

RAPORTUL COMISIEI CĂTRE CONSILIU ȘI PARLAMENTUL EUROPEAN

HONG KONG RAPORT ANUAL PENTRU 2008

Regiunea Administrativă Specială Hong Kong: Raport anual pentru 2008

Rezumat

La 11 ani de la retrocedare, punerea în aplicare a conceptului „o țară, două sisteme” continuă să fie satisfăcătoare, menținând modul de viață din Hong Kong, statul de drept și libertățile fundamentale. În 2008 cooperarea cu UE, susținută de abordarea pragmatică a ambelor părți, a înregistrat progrese, fiind consolidată în continuare prin Programul UE de informare a întreprinderilor. După declinul de la sfârșitul anilor '90, economia Hong Kong-ului a cunoscut o revigorare, în special ca urmare a asigurării de către China a unui stimul pentru turismul local și ca urmare a acordării Hong Kong-ului a accesului privilegiat pe piețele Chinei continentale. Economia este acum grav afectată de criza financiară globală, care a avut un impact foarte puternic asupra sectorului serviciilor. Ritmul reformelor de pregătire a introducerii votului universal pentru desemnarea șefului executivului în 2017 și a legiuitorilor în 2020 este în continuare un motiv de îngrijorare.

Introducere

În Comunicarea publicată imediat după retrocedarea Hong Kong-ului către China în 1997, Comisia și-a luat angajamentul de a publica un raport anual privind evoluțiile din Regiunea Administrativă Specială Hong Kong. Prezentul raport este cel de-al unsprezecelea.

Au trecut unsprezece ani de la data la care Hong Kong-ul a devenit Regiune Administrativă Specială a Republicii Populare Chineze (SAR), în temeiul conceptului „o țară, două sisteme”, înscris în declarația chino-britanică și în Legea fundamentală a Hong Kong-ului. Legea fundamentală, care a intrat în vigoare la 1 iulie 1997, garantează sistemul economiei de piață din Hong Kong, mediul de afaceri, protejarea statului de drept și a drepturilor și libertăților fundamentale pe o perioadă de 50 de ani. În cursul acestor unsprezece ani, principiul a funcționat bine.

Hong Kong este un partener important al Uniunii Europene, împărtășind valori și interese în domeniile economic, comercial, de reglementare, social și cultural. Din 1997, relațiile dintre UE și Hong Kong au continuat să se dezvolte în aceste domenii. În ultimii ani, relațiile dintre UE și Hong Kong s-au extins și au fost deschise noi domenii de cooperare, precum mediu, aviație, concurență și educație. UE este pe deplin favorabilă menținerii nivelului de autonomie și de libertate de care se bucură cetățenii din Hong Kong și sprijină măsurile în vederea progresului rapid și substanțial către votul universal, conform prevederilor din Legea fundamentală.

Evoluții economice

Hong Kong, în calitate de centru financiar internațional, având o economie deschisă, tot mai integrată în economia Chinei continentale și care depinde de exporturile pe piețele Statelor Unite și ale UE nu a putut evita impactul crizei globale financiare și economice. Economia Hong Kong-ului a intrat într-un proces de decelerare rapidă în 2008, cu toate că a reușit să atingă un nivel bun de creștere, de aproximativ 5,7% în prima jumătate a anului. Bursa din Hong Kong a înregistrat fluctuații mari, în același ritm. Presiunea inflaționistă s-a redus spre sfârșitul anului, în noiembrie indicele prețului de consum situându-se la 3,1% (față de peste 6% la mijlocul anului 2008). Rezervele fiscale s-au menținut la un nivel ridicat și acest lucru a permis guvernului să lanseze mai multe măsuri fiscale de stimulare, pentru a face față crizei.

Conform celor subliniate de către Șeful executivului, domnul Donald Tsang, în discursul său cu privire la cadrul politic din octombrie, provocările Hong Kong-ului constau în a face față contextului financiar extern dificil și în consolidarea Hong Kong-ului ca centru financiar internațional. Hong Kong a reacționat la criza financiară cu măsuri de întărire a cadrului de reglementare, de furnizare de lichidități pentru sistemul financiar și de garantare a tuturor depozitelor bancare. Totuși, înăsprirea condițiilor de creditare a exacerbat dificultățile multor societăți cu un grad ridicat de îndatorare, mai ales întreprinderi mici și mijlocii (IMM-uri) și producători transfrontalieri din delta Râului Perlelor, în cazul cărora mediul de exploatare a devenit dificil din cauza creșterii costurilor de producție și a diminuării cererii externe. Pentru a veni în sprijinul acestora, Guvernul Regiunii Administrative Speciale Hong Kong a instituit scheme de finanțare.

Guvernul Regiunii Administrative Speciale Hong Kong a identificat patru sectoare ale economiei care sunt deosebit de vulnerabile la criza financiară globală – serviciile financiare, comerțul și logistica, turismul și serviciile legate de consum și sectorul imobiliar și al construcțiilor. Grupul operativ pe probleme economice, prezidat de către șeful executivului, va formula opțiuni concrete care să permită guvernului și comunității de afaceri să rezolve aceste provocări. Totuși, odată cu extinderea efectelor crizei financiare, procesul de raționalizare de la nivel corporatist și concedierile în masă fac din șomaj una dintre cele mai mari provocări pentru Hong Kong.

În octombrie 2008, primul-ministru Wen Jiabao a reiterat angajamentul Chinei de sprijinire a Hong Kong-ului să depășească criza financiară globală și a prezentat orientările detaliate ale măsurilor de sprijin – colaborarea cu autoritățile de reglementare financiară din Hong Kong, pentru elaborarea unor planuri de urgență, aplicarea accelerată a unor proiecte de infrastructură, mai ales Podul Hong Kong-Macao-Zhuhai, extinderea schemei de călătorii individuale, oferirea de sprijin IMM-urilor și garantarea livrărilor constante de alimente, pentru reducerea inflației.

Hong Kong-ul continuă consolidarea integrării cu China continentală, privind circulația persoanelor, fluxul de cunoștințe, servicii și resurse, mai ales prin intermediul Acordului de parteneriat economic consolidat (CEPA). Hong Kong și China au semnat textul principal al primului acord de liber schimb (CEPA I) în anul 2003. După cinci runde suplimentare, CEPA a devenit un important acord comercial „OMC-plus”, privind liberalizarea serviciilor. Prestatorii de servicii din UE cu sediul în Hong Kong beneficiază de acces preferențial pe piața din China continentală. La mijlocul anului 2008, în Hong Kong erau înregistrate în total 1 232 de societăți ca furnizori de servicii în conformitate cu CEPA, dintre care 144 erau societăți din UE cu sediul în Hong Kong.

În domeniul monetar, Hong Kong a reafirmat faptul că va menține cursul de schimb fix în raport cu dolarul american, în vigoare de 25 de ani. Se estimează, de asemenea, că în urma sprijinului oferit de China continentală Hong Kong-ului în contextul crizei economice și financiare schimburile în renminbi (RMB) se vor intensifica. Hong Kong va fi în continuare un teren de testare pentru proiectele pilot în materie de liberalizare a RMB.

Cooperarea UE-Hong Kong

Din 1997, relațiile dintre UE și Hong Kong au continuat să se dezvolte, pe baza intereselor comune și a preocupărilor reciproce. Hong Kong este un partener strategic al UE în materie comercială și de investiții și o platformă de intermediere în domeniul comercial și investițional, între UE și China. Cooperarea bilaterală solidă și pragmatică a fost întărită în anul 2008 în noi domenii de interes reciproc.

În 2007, UE a fost cel de al doilea partener comercial al Hong Kong-ului, după China continentală. Pe de altă parte, Hong Kong a reprezentat cea de a 15-a piață de export ca mărime pentru UE în anul 2007. Schimburile comerciale bilaterale dintre UE și Hong Kong s-au ridicat la 31,5 miliarde € în 2007 și au crescut cu 3,9%, ajungând la 35,4 miliarde € în primele nouă luni din 2008. În condițiile în care întreprinderile europene efectuează din ce în ce mai multe tranzacții direct cu China, importanța relativă a schimburilor comerciale prin Hong Kong a scăzut. Volumul comerțului dintre UE și China prin intermediul Hong Kong-ului, exprimat ca procent din schimburile comerciale totale dintre UE și China, a scăzut constant de la o treime în 2002 la aproximativ 13% în primele 8 luni ale anului 2008.

În 2006, UE a fost cel mai mare investitor străin din Hong Kong (în conformitate cu ultimele date disponibile), cu mult înaintea Statelor Unite și Japoniei, excluzând China continentală și Insulele Virgine Britanice. Pe de altă parte, Hong Kong a reprezentat cea mai populară destinație a investițiilor directe ale UE în Asia. Investițiile Hong Kong-ului în Europa s-au dezvoltat într-un ritm constant și au devenit cea de a doua sursă ca mărime de investiții străine directe din Asia, după Japonia.

Hong Kong a atras un număr mare de cetățeni europeni care rezidă și lucrează pe teritoriul său, numărul acestora totalizând 31 000 de persoane în iunie 2008 (cifre oficiale comunicate de Biroul de imigrări din Hong Kong). Această cifră reprezintă cea mai mare concentrare de cetățeni UE în Asia și, prin urmare, acest lucru continuă să reprezinte un factor motivant pentru implicarea UE în Hong Kong. Prezența comercială a UE în Hong Kong continuă să crească și acoperă o varietate mare de sectoare, în special sectorul serviciilor financiare și de afaceri, comercial, comerț cu amănuntul și transporturi. În iunie 2008, erau 1 298 sedii regionale și 2 584 birouri regionale în Hong Kong, care reprezentau societățile-mamă situate în afara Hong Kong-ului. Societățile din UE continuă să fie cel mai mare investitor din teritoriu, cu 1 142 sedii regionale și birouri regionale cu sediul în Hong Kong.

Comunicarea Comisiei Europene „Uniunea Europeană, Hong Kong și Macao: posibilități de cooperare pentru perioada 2007-2013” rămâne cadrul de orientare politică pentru relațiile Uniunii Europene cu Hong Kong. Comunicarea stabilește o serie de obiective ambițioase pentru ca relațiile dintre UE și Hong Kong să progreseze, prin aprofundarea și extinderea cooperării în șapte domenii cheie: comerț și vamă, finanțe, legături între popoare, transport, mediu, sănătate și siguranța alimentelor.

Punerea în aplicare a politicii și a măsurilor reglementare de cooperare asupra cărora s-a convenit în aceste șapte sectoare ar trebui acum consolidată în continuare prin programul lansat recent „Programul Uniunii Europene de informare a întreprinderilor” pentru Hong Kong și Macao (EUBIP), în baza căruia se vor desfășura evenimente tematice până în anul 2011. EUBIP va fi un mijloc de promovare a unei mai bune înțelegeri, a împărtășirii cunoștințelor între Hong Kong și Uniunea Europeană, cu o serie de activități bilaterale de cooperare în domenii precum comerțul și investițiile, serviciile financiare, transporturile și logistica, mediul, sănătatea, siguranța alimentelor și a produselor. În august 2008, s-a lansat o cerere de propuneri și contractul a fost atribuit unui consorțiu alcătuit din Camera Europeană de Comerț din Hong Kong, Institutul de Promovare a Comerțului și a Investițiilor din Macao și Institutul de Studii Europene din Macao. Se estimează că EUBIP va fi deplin funcțional la începutul anului 2009.

Cea de a doua ediție a Dialogului Structurat între UE și Hong Kong a avut loc la 11 decembrie la Bruxelles, dinamizând dialogul bilateral și cooperarea în domeniile comercial, standarde, protecția proprietății intelectuale, investiții, vamă, concurență, siguranța alimentelor, aviație, mediu, educație și cultură. Cercetarea reprezintă un domeniu posibil de cooperare, iar organizațiile din Hong Kong pot participa în cadrul programului ICT/FP7.

Dialogul structurat a devenit o platformă eficientă la nivel înalt pentru funcționarii ambelor părți, pentru discutarea problemelor de interes comun. În cadrul întâlnirii din acest an, mare parte din discuții au fost consacrate crizei financiare globale și ambele părți au apreciat răspunsul din partea guvernelor proprii. Ambele părți au convenit asupra consolidării cooperării bilaterale prin intermediul programului UE de informare a întreprinderilor, programului de seminarii Hong Kong/Macao privind drepturile de proprietate intelectuală și probleme legate de standardizare, precum și prin intermediul inițiativelor privind mediul, industriile creative și schimburile între popoare.

În cursul anului 2008, mai multe vizite bilaterale la nivel înalt au contribuit la întărirea relațiilor UE - Hong Kong și la impulsionarea inițiativelor de cooperare. În ianuarie, domnul comisar Kovacs a efectuat o vizită în Hong Kong, cu scopul adâncirii cooperării vamale și a inițiat discuții preliminare cu guvernul Regiunii Administrative Speciale Hong Kong pe marginea Directivei UE privind impunerea veniturilor din economii. În iunie, doamna comisar Kuneva a efectuat o vizită în Hong Kong, pentru a se adresa comunității de afaceri cu privire la politicile UE în materie de guvernanță globală a siguranței produselor. De asemenea, funcționarii Comisiei au efectuat numeroase vizite în Hong Kong, pentru analizarea posibilităților de cooperare în domenii de politică precum mediu, afaceri economice, comunicații și tehnologia informației, precum și comerț. În aprilie secretarul-șef, domnul Henry Tang, a efectuat o vizită la Bruxelles și s-a întâlnit cu domnul comisar Mandelson. Cu această ocazie, a pledat în favoarea unor legături mai strânse între UE și Hong Kong.

Mediul este unul dintre domeniile cheie pentru întărirea cooperării UE-Hong Kong. Comisia salută interesul mare al Guvernului Regiunii Administrative Speciale Hong Kong cu privire la schimbările climatice și la orientarea politică pentru o economie cu un nivel redus de emisii de carbon și faptul că, în pofida crizei financiare globale, angajamentele asumate de Hong Kong în materie de protecție a mediului rămân aceleași. Hong Kong-ul consideră că are un anumit rol în regiune, mai ales în influențarea provinciei vecine, Guangdong, în stabilirea inițiativelor de politică și dorește să coopereze cu China continentală, pentru îmbunătățirea calității aerului în regiune. În acest sens, UE intenționează să intensifice inițiativele de cooperare cu Hong Kong-ul, pentru protecția mediului și cooperarea în contextul agendei mondiale de combatere a schimbărilor climatice. Având cea mai bogată experiență financiară în Asia, o piață bine reglementată și un sistem bun de arbitraj, Hong Kong-ul este și un candidat important pentru a deveni o platformă comercială regională pentru produsele financiare inovative ecologice, având posibilitatea de a beneficia de pe urma experienței UE în materie de comercializare a emisiilor de dioxid de carbon din cadrul sistemului european de comercializare a cotelor de emisii (ETS).

De asemenea, Comisia a contribuit în mod activ la procesul de consultare din Hong Kong cu privire la legea concurenței care urmează a fi înaintată Consiliului legislativ în sesiunea legislativă 2008-2009. Comisia salută angajamentul Guvernului Hong Kong-ului de adoptare a unei legi trans-sectoriale în domeniul concurenței, care va contribui la asigurarea de condiții de egalitate și la întărirea pe termen lung a concurenței în Hong Kong. În plus, Comisia salută viitoarele schimburi și cooperarea privind punerea în aplicare a legii menționate anterior.

Având în vedere relațiile strânse între UE și Hong Kong în domeniul aviației, inclusiv acordurile bilaterale cu majoritatea statelor membre UE, Comisia a propus inițierea de contacte cu Hong Kong-ul în vederea unui acord orizontal în materie de servicii aeriene, care ar asigura certitudine juridică pentru acordurile bilaterale existente, prin includerea unei clauze de desemnare comunitară. Ca urmare a schimburilor din 2008 între experții UE și din Hong Kong, în martie 2009 se prevede organizarea unei întâlniri la nivel înalt.

Diplomația publică a UE în Hong Kong a reprezentat o prioritate cheie în 2008, cu scopul conferirii unei valori adăugate eforturilor diplomatice publice ale statelor membre ale UE în Hong Kong. Hong Kong este un centru al libertății presei și al libertății de exprimare în regiune, un important centru media și un punct de deschidere spre China continentală. În consecință, eforturile Comisiei s-au concentrat asupra creșterii gradului de vizibilitate a UE în Hong Kong și asupra furnizării de informații prompte și esențiale cu privire la politicile UE în materie comercială și de reglementare, cu privire la energie și la schimbările climatice, cu privire la dialogul cultural și rolul UE în lume.

Evoluții politice

În conformitate cu angajamentul din 1997 cu Parlamentul European, Comisia a continuat să monitorizeze îndeaproape evoluțiile instituționale și societale din Hong Kong pe parcursul anului 2008. Evoluția democratică din Hong Kong este una din aceste evoluții, precum și progresele realizate în vederea introducerii votului universal conform prevederilor Legii fundamentale a Regiunii Administrative Speciale Hong Kong.

Anul 2008 a început cu angajamentul ferm al Guvernului Regiunii Administrative Speciale Hong Kong de punere în aplicare a votului universal și cu termene concrete de realizare la timp pentru alegerile directe pentru șeful executivului în 2017 și pentru Consiliul legislativ în 2020, ca urmare a hotărârii emise de Comitetul permanent al Congresului Popular Național din 29 decembrie 2007. Uniunea Europeană a susținut consecvent progresele rapide și importante în vederea atingerii obiectivului final, introducerea votului universal în Hong Kong. Prin urmare, pe 24 ianuarie, UE și-a exprimat dezamăgirea în legătură cu excluderea posibilității de introducere a votului universal în 2012, în contextul în care majoritatea populației Hong Kong-ului sprijină extinderea rapidă a democrației, în conformitate cu cele declarate de Guvernul Regiunii Administrative Speciale Hong Kong în decembrie 2007. Am avut mereu convingerea că progresele rapide în vederea introducerii votului universal în Hong Kong, în conformitate cu Legea fundamentală, ar fi atât în interesul Hong Kong-ului cât și al Chinei. Prin urmare, ne exprimăm speranța că toate părțile implicate vor conlucra pentru a stabili propuneri concrete pentru un vot mai larg la alegerile șefului executivului și pentru Consiliul legislativ din 2012, ceea ce va însemna un progres pentru Hong Kong pe calea votului universal deplin.

Guvernul Regiunii Administrative Speciale Hong Kong a declarat că, în următorii patru ani, discuțiile se vor axa pe modul de modificare a metodelor electorale pentru alegerile din 2012 pentru șeful executivului și a Consiliului legislativ. În februarie, șeful executivului, domnul Donald Tsang a numit un grup de lucru alcătuit din 30 de membri, pe probleme de dezvoltare constituțională, pentru studierea opțiunilor fezabile pentru alegerile din 2012. În discursul anual cu privire la cadrul politic, prezentat la 15 octombrie 2008, șeful executivului, domnul Donald Tsang a confirmat că termenele propuse de Comitetul permanent al Congresului Popular Național pentru votul universal beneficiază de sprijinul larg al comunității. Se estimează că guvernul va consulta opinia publică în prima jumătate a anului 2009 cu privire la metodele de alegere a șefului executivului și a membrilor Consiliului legislativ în 2012.

Alegerile pentru Consiliului legislativ din 2008 au avut loc la 7 septembrie, sub controlul profesional al Comisiei electorale. Consiliul legislativ are 60 de locuri, cu 30 de legislatori aleși de circumscripțiile geografice prin vot direct și 30 de consilieri legislativi aleși de circumscripțiile funcționale. Cu 142 de candidați pentru locurile din circumscripțiile geografice, aceste alegeri pentru Consiliul legislativ au devenit cele mai competitive alegeri din istoria Hong Kong-ului. Alianța Democratică pentru ameliorare și progres în Hong Kong (DAB) și-a păstrat poziția de cel mai mare partid din legislatură, cu 13 de locuri în Consiliul legislativ. Fostul președinte al Alianței, Jasper Tsang Yok-sing, a fost ales Președinte al Consiliului legislativ. Tabăra pan-democratică a câștigat 23 dintre cele 60 de locuri din legislatură, deținând astfel o minoritate de blocare a modificărilor constituționale. Ponderea sa în circumscripțiile geografice alese prin vot direct a rămas neschimbată, obținând 60% din votul popular. Totuși, având în vedere natura sistemului electoral, partidele pro-guvern își păstrează o majoritate confortabilă în legislatură.

Alegerile s-au derulat într-o manieră echitabilă și ordonată. Modul general de desfășurare a alegerilor a reprezentat încă o dovadă de maturitate politică a cetățenilor din Hong Kong și a demonstrat că există o bază solidă pentru înregistrarea de progrese rapide în vederea obiectivului final al Legii fundamentale și anume votul universal.

Această legislatură va fi importantă pentru Consiliul legislativ, deoarece se va dezbate propunerea guvernului de modificare constituțională, mai ales sugestia de continuare a democratizării procesului electoral până în 2012, fiind nevoie de sprijinul a două treimi din acest Consiliu legislativ.

De asemenea, în anul 2008 a avut loc extinderea sistemului de responsabilitate ministerială a guvernului, cu numirea de către șeful executivului a opt sub-secretari și a nouă asistenți politici, în conformitate cu sistemul de numiri politice, pentru a colabora îndeaproape cu șefii birourilor guvernamentale și cu funcționarii publici și pentru a contribui la punerea în aplicare a politicilor guvernului.

Comisia notează că drepturile și libertățile fundamentale, garantate prin Legea fundamentală, au fost protejate de instanțele judecătorești independente și de agențiile de aplicare a legii, ca și în anii precedenți. Serviciile judiciare și de aplicare a legii din Hong Kong continuă să aibă rezultate bune. În 2008, au existat mai multe cazuri de revizuire judiciară a deciziilor administrative care aveau ca obiect aspecte constituționale importante. În decembrie, Curtea Supremă a emis o hotărâre împotriva procedurii Departamentului imigrare de revizuire a plângerilor cu privire la tortură, depuse de solicitanții de azil, deoarece nu permitea reclamanților să beneficieze de reprezentare legală în nicio etapă a procedurii de revizuire, iar acest lucru reprezenta o încălcare a obligațiilor internaționale asumate de Hong Kong prin Convenția Organizației Națiunilor Unite împotriva Torturii. Într-un alt caz de revizuire judiciară, Curtea Supremă a emis o hotărâre împotriva deciziei guvernului de privare a tuturor prizonierilor de dreptul la vot, indiferent de sentință. Curtea a subliniat faptul că interdicția contravine unui drept garantat constituțional prin Legea fundamentală și prin Declarația drepturilor din Hong Kong. Din perspectiva acestor cazuri de revizuire judiciară, ministrul Justiției, Wong Yan-lung a notat că sistemul judiciar din Hong Kong a oferit guvernului orientări importante și practice în domenii în care dispozițiile legale relevante pot fi ambigue.

Cu toate acestea, deciziile administrative de refuzare a intrării în Hong Kong a resortisanților străini pentru predarea flăcării olimpice, în luna mai, au provocat îngrijorare, ca și cauzele aflate în instanță, referitor la un post de radio fără licență de emisie, deținut de activiști pro-democrație. Pârâții au susținut că regimul de acordare a licențelor de emisie radio din Hong Kong era neconstituțional, deoarece șeful executivului dispunea de o competență nelimitată de acordare a licențelor de emisie radiodifuzorilor, ceea ce ar putea submina libertatea de exprimare. Acuzațiile aduse împotriva pârâților au fost respinse de către judecătorul Douglas Yau, în temeiul hotărârii sale, conform căreia sistemul de acordare a licențelor de emisie încălca prevederile Legii fundamentale privind libertatea de exprimare. La 12 decembrie, hotărârea a fost anulată de către Curtea de Apel, care a hotărât în favoarea Guvernului din Hong Kong. Curtea a considerat că apărarea unei infracțiuni nu se poate efectua în temeiul unei contestări a prevederilor constituționale și a trimis cauza spre rejudecare.

Comisia salută promulgarea Legii împotriva discriminării rasiale adoptată în unanimitate de Consiliul legislativ la 10 iulie și ale cărei prevederi stabilesc nelegalitatea discriminării, hărțuirii și defăimării pe motive rasiale și extind competențele Comisiei pentru egalitatea de șanse, în vederea includerii discriminării pe motive rasiale. Această lege constituie un pas important în vederea creării în Hong Kong a unei societăți bazate într-o mai mare măsură pe egalitate. De asemenea, salutăm publicarea, la 6 iunie 2008, a legislației de punere în aplicare a reformelor justiției în materie civilă, în scopul îmbunătățirii raportului cost-eficiență a sistemului de procedură civilă și a reducerii complexității și întârzierilor în cazul litigiilor din Hong Kong. Se preconizează că aceste reforme vor intra în vigoare în aprilie 2009.

În regiune, Hong Kong va încerca să își mențină poziția de centru regional pentru comerț, servicii și media. Găzduirea cu succes de către Hong Kong a Jocurilor Olimpice ecvestre în august și a Jocurilor Paralimpice în septembrie îi confirmă reputația de capitală multiculturală a Asiei, un loc unic unde „Estul și Vestul se întâlnesc”.

Perspective de viitor

Atenuarea impactului crizei financiare asupra economiei reale va constitui o provocare imediată pentru guvernul Regiunii Administrative Speciale Hong Kong. Printre prioritățile agendei guvernului Regiunii Administrative Speciale Hong Kong se numără crearea mai multor oportunități de locuri de muncă, stimularea cererii interne și sprijinirea întreprinderilor mici și mijlocii, concomitent cu menținerea rolului Hong Kong-ului ca centru internațional financiar și de servicii pentru Asia. Șeful executivului, domnul Donald Tsang a declarat, în discursul cu privire la cadrul politic pentru 2009, că Hong Kong-ul ar trebui să caute metode de „transformare a crizei financiare într-o oportunitate” și a pledat pentru întărirea poziției Hong Kong-ului ca centru financiar internațional.

Viitorul Hong Kong-ului ca centru financiar internațional depinde de extinderea legăturilor economice cu China continentală, în special regiunea Râului Perlelor și de legăturile tradiționale cu Asia de Sud-Est, pe lângă atributele sale cheie care constau în cadrul legislativ solid, statul de drept, un regim bun de reglementare și expertiza financiară. Hong Kong va continua să îndeplinească rolul de intermediar financiar între China continentală și restul lumii.

Precum se arată în prezentul raport, interesele europene largi în Hong Kong înseamnă că Hong Kong-ul va fi în continuare un partener important pentru UE în Asia, jucând un rol esențial în relațiile UE cu China continentală. În concluzie, Comisia propune continuarea implicării eficiente alături de Guvernul Regiunii Administrative Speciale Hong Kong, pentru consolidarea cooperării pragmatice, în vederea rezolvării împreună a provocărilor globale, precum criza financiară, interdependența economică și protecția mediului. În contextul tendinței generale de îmbunătățire a transparenței la nivel internațional, ca răspuns la criza financiară, Comisia și statele membre UE așteaptă cu interes acordul Regiunii Administrative Speciale Hong Kong de instituire a cooperării cu UE în domeniul fiscal printr-un schimb eficient de informații. Ar trebui acordată o mai mare atenție intensificării contactelor și schimburilor interpersonale, ceea ce va permite ca Europa și Hong Kong să se cunoască mai bine și să respecte diversitatea culturală, care este o trăsătură comună atât pentru Hong Kong cât și pentru Europa.

Comisia confirmă că, în general, principiul „o țară, două sisteme” a fost respectat și că acesta funcționează bine pentru cetățenii Hong Kong-ului. Este important ca Guvernul Regiunii Administrative Speciale Hong Kong să continue să se bucure de un grad înalt de autonomie în domeniile economic, comercial, fiscal, financiar și de reglementare. UE susține menținerea stabilității și prosperității Hong Kong-ului. Considerăm că cea mai bună modalitate de garantare a acestor obiective constă în adoptarea de către Hong Kong a sistemului de vot universal, în conformitate cu prevederile Legii fundamentale. Dezvoltarea democratică a Hong Kong-ului este importantă pentru Uniunea Europeană.